NF (räppar)

Nathan John Feuerstein (sündinud 30. märtsil 1991 Michiganis USA-s), muusikamaailmas tuntud nimega NF, on USA räppar, laulja ja laulukirjutaja.

Ta on tuntud oma paljusid kõnetava lüürika ja kaasahaaravate rütmide poolest. NF on saanud kuulsaks hiphopi ja kristliku hiphopi žanris.

Sündinud ja üles kasvanud USA-s Michigani osariigis, sai NF tuntuks oma 2014. aastal välja antud EP-ga, mis jõudis Billboardi edetabelisse. Ta jätkas edukalt, kui tegi kolm stuudioalbumit kolme aastaga: "Mansion" 2015. aastal, "Therapy Session" 2016. aastal ja "Perception" 2017. aastal. Albumi "Perception" kolmas laul "Let You Down" sai USA-s sertifitseeritud kolmekordse plaatina ning tõi talle ülemaailmse kuulsuse. Kõige vaadatum video tema Youtube'i kanalil on 229 miljoni vaatamisega "Let You Down (audio)". Populaarseim lugu Spotifys on üle miljardi kuulamisega samuti "Let You Down".

Lapsepõlv ja noorusiga
 NF sündis kodanikunimega Nathan John Feuerstein Michigani osariigis USA-s. Tema vanemad läksid lahku, kui ta oli veel väga noor. Nathan ja ta kaks õde elasid koos emaga, kes oli uimastisõltlane. Üks tema ema elukaaslasi ahistas Nathanit ja ühte tema õde füüsiliselt. Pärast seda võttis laste isa nad enda hoole alla. Keeruliste suhete tõttu nägid lapsed ema harva.
 2009. aastal suri tema ema narkootikumiüledoosi. Hiljem kirjutas ta teose "How Could You Leave Us" (album "Therapy Session"), mis räägib emotsionaalsest segadusest lapses, kes ei mõistnud, miks ta ema armastas tablette rohkem kui teda.
 Feuerstein käis Gladwin High Schoolis ja lõpetas selle aastal 2009. Ta mängis kooli korvpallimeeskonnas.
 Lapsepõlves kuulas ta tihti räppar Eminemi muusikat. NF tunnistab, et Eminemi muusika on tema muusika suur inspiratsiooniallikas. Ta hakkas muusikat kirjutama ja räppima 12-aastaselt ning lindistas oma laule karaokemasinal. Laulmist lindistas ta ühe mikrofoniga ja instrumentaalset osa teisega. Aastal 2008 võitis ta teise koha üle maailma kuulsal räpivõistlusel "Fine Arts Festival" ning võitis esikoha Michiganis aastal 2009.
 Rasketel aegadel teenis ta elatist elektrikuna.

Karjäär
 NF alustas muusikukarjääri 2010. aastal. Tema debüütalbum oli "Moments", mille ta andis välja oma sünninime all. Albumit märgati ja temaga võeti ühendust plaadifirmast Xist Music, aastal 2012 sõlmiti temaga salvestusleping. Sel ajal võttis ta kasutusele esinejanime NF.
 Pärast "Xist Music" ei kirjutanud ta järgmised kaks aastat alla ühelegi plaadilepingule. Ta töötas kohaliku produtsendi Tommee Profittiga ja nad kirjutasid laulu "Wake up". Laul "Beautiful Addiction" anti välja tema kodanikunime all 4. novembril 2013.
 Aastal 2014 allkirjastas ta lepingu plaadifirmaga "Capitol CMG" ja andis välja albumi "NF". See sai kuulsaks ja jõudis 12. kohale Billboardi kristlike albumite edetabelis, 4. kohale "Top Gospel Albumis" ja 15. kohale "Top Rap Albumis".
 NF andis välja oma esimese stuudioalbumi "Mansion" läbi "Capitol CMG" 31. märtsil 2015. See jõudis 62. kohale "Billboard 200-s" ning sisaldas laule "Wake Up", "Mansion" ja "I'll Keep On".
 Laulud "I Just Wanna Know" ja "Real" tema järgmisest albumist olid välja antud 8. ja 22. aprillil 2016. Laul "Real" sai kuulsaks, sellel on YouTube'is üle 50 miljoni vaatamise. Tema teine album, "Therapy Session", mis sisaldas neid laule, anti välja 22. aprillil 2016. See jõudis 12. kohale "Billboard 200-s" ja esikohale räpialbumite edetabelis.
 8. septembril 2016 andis ta välja laulu "Warm Up", mis oli albumita laul. Laulud "Outro" ja "Green Light" anti välja 2017. aasta suvel ja hiljem olid mõlemad tema kolmandas albumis "Perception".
 NF-i kolmas stuudioalbum "Perception", mis anti välja oktoobris 2017, sai tema esimeseks edetabeleid võitvaks albumiks, saades esikoha edetabelis "Billboard 200". Kolmas lugu "Let You Down" samast albumist jõudis esikohale "Top 40-s" ja kristlike laulude edetabelites.
 Tema neljas stuudioalbum "The Search" avaldati 26. juulil 2019. Sellele eelnesid singlid "Why", "The Search", "When I Grow Up" ja "Time". Selle albumi kohta oli palju vastakaid arvamusi.

Isiklikku
Jaanuaris 2018 kihlus NF treener Bridgette Doremusega. Sama aasta septembris nad abiellusid. 2021. aasta augustis sündis neil poeg.

Välislingid
 https://www.famousbirthdays.com/people/nf.html (04.04.2019)
 https://www.thefamouspeople.com/profiles/nf-nathan-john-feuerstein-41984.php (04.04.2019)
 https://en.wikipedia.org/wiki/The_Search_(NF_album)
 https://en.wikipedia.org/wiki/NF_(rapper)

Kategooria:Ameerika Ühendriikide räpparid
Kategooria:Sündinud 1991